Sådan lyder det fra Niels Helledie, ejer af kranfirmaet NH Løft fra Østervrå. Ulykken skete kort før jul på en byggeplads i centrum i Viborg, hvor en kran fra netop Niels Helledies firma arbejdede på et byggeri, da noget gik helt galt. Den store femakslet mobilkran væltede. Det oplyser TV MIDTVEST. Kranføreren faldt ned et ukendt antal meter ned i en byggegrav på pladsen, og han røg ud af kranen. Først lød meldingen, at han var kommet alvorligt til skade - men slap mirakuløst med en brækket en arm. Med knuste ruder og andre skader har kranen indtil i dag stået tilbage som bevis på den ulykken på byggepladsen før jul. - I mine øjne er det et nederlag, det der er sket. I den her branche er der ikke mange aktører, og mine konkurrenter sidder nu og griner, og tænker, at nu er han nok færdig – men det skal jeg satme love for, at jeg ikke er, slår Niels Helledie fast overfor TVMIDTVEST. Han påpeger, at det vigtigste er, at ingen er blevet slået ihjel ved ulykken. Nu er den ødelagte kran tilbage i Østervrå i Vendsyssel, og Niels Helledie glæder sig til at komme videre. - Vi skal have skaderne gjort op og se om den kan laves, eller hvad den skal. Det er da rigtig positivt, at den nu er væk derfra, og når reparatøren har været her, håber jeg, vi kan få sat et punktum. Sket er sket, og der er ikke noget, at gøre ved det, siger Niels Helledie til TVMIDTVEST. Fik strakspåbud Arbejdstilsynet undersøgte umiddelbart efter ulykken byggepladsen og kranen, og her kom man kom frem til, at underlaget ikke har været stærkt nok. Kranfirmaet har nu fået et strakspåbud om at sikre sig, at kranen, der vejer over 100 tons, bliver opstillet korrekt. - En mobilkran har fire støtteben, og et af de støtteben er sunket ned i terrænet og derved er kranen væltet, siger Martin Skåning, der er tilsynschef i Arbejdstilsynet Region Midt og Nord,  til TV MIDTVEST. Bedre underlag med samme kran Ifølge kranejeren Niels Helledie er der efterfølgende gjort, hvad der kunne gøres, for at sikre underlaget på byggepladsen. - Vi kan grave op og stampe gruset på ny, og så er det ellers bare at komme op på hesten igen, siger han. Men kranen er den samme. - Der er en kran af samme type på vej derned igen, siger Niels Helledie.

Referat:
Det vigtigste er, at ingen er blevet slået ihjel ved ulykken.